नरेंद्र मोदी और मां हीरा बेन !
gujrat news | Date: 17-Sep-2019 | 16:30:59
गांधीनगर !!
प्रधानमंत्री नरेंद्र मोदी ने अपने 69वें जन्मदिन पर आज गांधीनगर में अपनी मां हीरा बेन का आशीर्वाद लिया। सरदार सरोवर डैम का मुआयना करने और केवडिया में रैली को संबोधित करने के बाद प्रधानमंत्री मोदी दोपहर करीब ढाई बजे गांधीनगर में अपनी मां के आवास पहुंचे। उन्होंने अपनी मां के साथ ही बैठकर दोपहर का खाना भी खाया. इससे पहले, लोकसभा चुनाव में लगातार दूसरी बार प्रचंड बहुमत हासिल करने के बाद भी प्रधानमंत्री नरेंद्र मोदी ने शपथ से पहले अपनी मां का आशीर्वाद लिया था।
PM मोदी ने केवडिया में रैली को किया संबोधित !
प्रधानमंत्री मोदी सोमवार रात को ही अपने गृह राज्य गुजरात पहुंच गए थे। पहले के कार्यक्रम के हिसाब से उन्हें आज सुबह अपनी मां हीराबेन से मिलना था। उसके बाद वह सरदार सरोवर डैम का मुआयना करने और रैली को संबोधित करने जाते लेकिन आखिरी वक्त में कार्यक्रम में बदलाव हुआ और PM मोदी ने मां हीराबेन से मुलाकात से पहले सरदार सरोवर डैम का दौरा किया व केवडिया में रैली को संबोधित किया।
PM मोदी ने लोगों के साथ खिंचवाई सेल्फी !
प्रधानमंत्री मोदी के आने से काफी पहले से ही गांधीनगर में उनकी मां हीराबेन के आवास के बाहर लोगों की भीड़ जमा थी। इनमें बड़ी संख्या में बच्चे भी शामिल थे। PM मोदी जब वहां पहुंचे तो भीड़ ने उनके नारे लगाए। PM मोदी ने वहां लोगों के साथ सेल्फी भी खिंचवाई। मां से मुलाकात के बाद PM जब वहां से रवाना हुए तो लोगों का हाथ हिलाकर अभिवादन भी किया।